અમદાવાદ: શહેરમાં ખાસ કરીને પૂર્વ અમદાવાદમાં દેશી દારૂના અડ્ડાઓ પર પોલીસે તવાઈ બોલાવી છે. દરેક પોલીસ સ્ટેશનને પોતાના વિસ્તારમાં ચાલતા દેશી દારૂના અડ્ડાઓ બંધ કરાવા ‘ઉપરથી’ સુચના આવી હોય પોલીસ દોડતી થઈ છે. આવીજ એક તપાસ દરમિયાન અમરાઇવાડી પોલીસ દારૂ શોધવા નીકળી હતી અને બળીયાનગરના નાકે જાહેરમાં જુગાર રમી રહેલા આઠ શખ્સો પોલીસના હાથ આવી ગયા હતા. અમરાઈવાડી પોલીસે જણાવ્યું હતુ કે, શનિવારે સાંજે ૫ વાગ્યે પેટ્રોલીંગ દરમિયાન જાહેરમાં પાના-પત્તાનો જુગાર રમતા રાજુ પરમાર સહિત આઠને પકડી પાડી તેમની પાસેથી ૬,૭૫૦ની રોકડ અને છ મોબાઈલ ફોન કબજે કર્યા હતા. પોલીસ સૂત્રોનું કહેવું છે કે, સોલામાં લઠ્ઠાકાંડ બાદ પહેલા દારૂ પર શરૂ થયેલી કાર્યવાહી હવે ફરજીયાત કેસ કરવાનું દબાણ આવતા જુગાર તરફ વળી છે. પોલીસમાં ચર્ચા છે કે, રથયાત્રા સુધી હવે શહેરમાં દારૂ-જુગારના અડ્ડાઓ પર આજ રીતે કાર્યવાહી કરવામાં આવશે.